LV Eiropas Savienības Oficiālais Vēstnesis C 128/19

Pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

(2007/C 128/08)

Šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr. 510/2006 7. pantam (1). Iebildumiem jānonāk Komisijā sešu mēnešu laikā no šīs publikācijas dienas.

KOPSAVILKUMS

PADOMES REGULA (EK) Nr. 510/2006

“TINCA GOBBA DORATA DEL PIANALTO DI POIRINO”

EK Nr. IT/PDO/005/0357/03.08.2004

ACVN (X) AĢIN ( )

Šis kopsavilkums ir sagatavots informatīvos nolūkos, un tajā ir ietverti galvenie specifikācijas elementi.

1. Atbildīgais dienests dalībvalstī

Nosaukums: Ministero delle Politiche agricole e forestali Adrese: Via XX Settembre, 20 I-00187 Roma Tālr.: (39) 06 481 99 68 Fakss: (39) 06 42 01 31 26 e-pasts: qpa3@politicheagricole.it

2. Grupa

Nosaukums: Associazione produttori della tinca gobba dorata del pianalto di Poirino Adrese: Via Cesare Rossi, 5 I-0046 Poirino (TO) Tālr.: (39) 011 945 01 14 Fakss: (39) 011 945 02 35 e-pasts: — Sastāvs: ražotāji/pārstrādātāji ( X ) citi ( )

3. Produkta veids

1.7. klase. Svaigas zivis, gliemenes, vēžveidīgie un no tiem iegūti produkti

4. Specifikācija

(Regulas (EK) Nr. 510/2006 4. panta 2. punkta prasību kopsavilkums)

4.1. Nosaukums: “Tinca Gobba Dorata del Pianalto di Poirino”

4.2. Apraksts: Ar nosaukumu “Tinca Gobba Dorata del Pianalto di Poirino ”apzīmē svaigas, t.i., neapstrādātas Tinca tinca sugas zivis — līņus, kas dzimuši un audzēti turpmāk 4.3. punktā norādītajā ģeogrāfiskajā apgabalā un kurus raksturo šādas morfoloģiskās īpašības:

Ķermeņa virsma: zeltaini dzeltena, ar kūkumu un izliekumu muguras daļā;

Āda: spilgtās krāsās, muguras daļā — mirdzoši pelēka grafīta vai opāla zaļā krāsā, sānu daļā — dzelteni zeltaina, āda ir ne vairāk kā 1 mm bieza, iespējami plankumi, griezumi vai ādas nobrāzumi ir pieļaujami tikai tad, ja tie radušies zvejas darbību vai plēsonīgu zivju uzbrukuma rezultātā;

Gļotāda: caurspīdīga un cieši piekļāvusies ādai, sajūtama tikai, ja tai pieskaras;

Acis: mirdzošas, dzīvīgas, spožas, izliektas, caurspīdīga radzene, melna zīlīte, acs ābols — dzeltens vai oranžs;

Žaunas: spilgti sarkanā vai rozā krāsā, mitras, bez gļotām, aizsērējumiem, parazītiem vai citiem svešķermeņiem;

Zvīņas: ādai piegulošas, spīdīgas, zaigojošas, zeltainas;

Ķermenis: stingrs un ciets, nedaudz elastīgs, izturīgs pret pieskārienu, nav ļengans un mīksts;

Smarža: Viegla un patīkama saldūdens zivju smarža, nepiemīt asa, nepatīkama vai spēcīga zivju smaka, kā arī nav dubļu, ūdensaugu vai organisko vielu smakas;

Iekšas: nedaudz uztūkušas, spīdīgas un gludas, ar perlamutra nokrāsu, nav sačokurojušās vai mīkstas, tām nepiemīt nepatīkama vai pretīga smaka, kā arī dubļu vai ūdensaugu smaka;

Vēderplēve: caurspīdīga, spīdīga, bez smakas, piegulst audiem;

Muskulatūra: elastīga un stingra, spuru muskuļu šķiedras galvenokārt balti rozā un sarkanā krāsā, nepiemīt dubļu vai ūdensaugu smaka.

Attiecībā uz organoleptiskajām īpašībām zivju “Tinca Gobba Dorata del Pianalto di Poirino ”gaļa ir maiga, mīksta, blīva, ar zemu tauku saturu, tāpēc tai nepiemīt nepatīkama dubļu, dūņu vai ūdensaugu smaka; tai ir maiga un smalka garša, kas nav tik izteikta kā sālsūdens zivīm.

4.3. Ģeogrāfiskais apgabals: Ražošanas apgabalā pilnībā ietilpst pašvaldību Poirino (TO), Isolabella (TO), Cellarengo (AT), Pralormo (TO), Ceresole d'Alba (CN) teritorijas. Ražošanas apgabalā daļēji ietilpst pašvaldības Carmagnola, Villastellone, Santenna, Riva presso Chieri, Bandissero d'Alba, Montà d'Alba, Montaldo Roero, Monteu Roero, Pocapaglia, Sanfrè, S.Stefano Roero, Sommariva del Bosco, Sommaria Perno, un Dusino S. Michele, Valfenera, Bottigliera D'Asti, S.Paolo Solbrito, Villanova d'Asti.

4.4. Izcelsmes apliecinājums: Jāpārrauga visi ražošanas procesa posmi, katrā no tiem reģistrējot ievestos un izvestos produktus. Šādā veidā un reģistrējot ražošanas dīķus un ražotājus attiecīgajos sarakstos, kurus pārvalda kontroles iestāde, kā arī uzturot ražošanas reģistrus un ziņojot kontroles iestādei par saražoto produktu daudzumiem, tiek garantēta produkta izsekojamība. Kontroles iestāde pārbauda visas attiecīgajos sarakstos ierakstītās gan fiziskās, gan juridiskās personas, kā noteikts produkta specifikācijā un attiecīgajā kontroles plānā.

4.5. Ražošanas metode: Zivju mazuļus ielaiž zivaudzētavas dīķī kopā ar vaisliniekiem un vidēja lieluma līņiem un audzē tos tik ilgi, kamēr tie sasnieguši vajadzīgo lielumu. “Tinca Gobba del Pianalto di Poirino ”līņus audzē vienīgi monokultūrā. Gatava produkta apjoms atkarīgs no patēriņam paredzētā apjoma, no ataudzēšanas mazuļiem un no vaislas materiāla. Līņus audzē esošajos māla dīķos vai jaunos māla baseinos, ja tie atrodas ražošanas apgabalā. Ūdens piegādi dīķī var nodrošināt:

nokrišņi,

virszemes ūdeņi,

dziļūdens, ko parasti piegādā no pazemes ūdensgūtvēm.

Papildus esošajiem māla dīķiem būs iespējams izveidot jaunas māla ūdenstilpes, un, lai nodrošinātu “tinca gobba dorata ”līņu nemainīgas krāsu īpašības, nav pieļaujami dīķi, kas nodrošināti ar pilnīgu mākslīgo ūdensnecaurlaidību vai kas nav veidoti no Pianalto apgabala māla. Lai novērstu tuvumā esošo zemju kultivācijas radīto piesārņojumu, jāizveido vismaz 5 metrus plata zāles buferzona ap katru dīķi; šajā zonā ir aizliegts izmantot herbicīdus. Lai iegūtu zivju mazuļus pietiekamā daudzumā, ir atļauta vaislinieku selekcija un krustošana. Ir atļauts izmantot gan dabiskās, gan mākslīgās ataudzēšanas metodes. Audzēšanas posmā zivju barošanu baseinos veicina ar barības krājumu atražošanu dabiskā ceļā, lai iegūtu zooplanktonu zivju mazuļu nobarošanai un audzēšanai. Nobarošanas posmā var izmantot uztura bagātinātājus, kuru sagatavošanā nav izmantoti gaļas milti un ģenētiski modificēti organismi un kuros olbaltumvielu daudzums, līdzvērtīgi sadalot augu un dzīvnieku olbaltumvielas, nepārsniedz 45 % no šo barības līdzekļu kopsvara. Uzņēmumiem, kas plāno audzēt zivis ar aizsargātu cilmes vietas nosaukumu “Tinca Gobba Dorata del Pianalto di Poirino”, stingri jāievēro ES iesniegtās specifikācijas prasības. Iepakošanas darbības jāveic 4.3. punktā norādītajā apgabalā, lai nodrošinātu produkta izsekojamību un kontroli, un, ņemot vērā to, ka zivju produkti ātri bojājas, ar tiem jārīkojas uzmanīgi, lai novērstu saindēšanos un nodrošinātu produkta organoleptisko un kvalitātes īpašību saglabāšanos.

4.6. Saikne: Pretstatā līņiem, kas iegūti citos ģeogrāfiskajos apgabalos, zivij “Tinca Gobba Dorata del Pianalto di Poirino ”nepiemīt “dubļu ”vai “ūdensaugu ”garša un smarža, un tās gaļai ir maiga garša. Šo īpašību nosaka tieši zivaudzētavu pārvaldības veids, ko vienmēr īstenoja Pianalto di Poirino apgabalā. Minētajā apgabalā zivaudzētavās ir līdzīga vide, jo mālainais dīķu pamats neveidojas nepārtraukti un ūdens sastāvs audzēšanas sezonas lielākajā daļā ievērojami mainās, tādējādi neļaujot izveidoties apstākļiem, kas veicina aļģu “ziedēšanu”.

Tas izskaidro to, kāpēc Pianalto di Poirino apgabala zivaudzētavās, kur audzē līņus, konstanti neaug zilzaļās aļģes, un tādējādi ir skaidrs, kāpēc zivju gaļa neiegūst “dubļu ”aromātu, ko francūži trāpīgi sauc par “dūņu ”piegaršu.

Pianalto di Porino ir izolēts no virszemes ūdeņiem, kas ietek no Alpiem, un gruntsūdeņi atrodas zem sniega un ledāju kušanas ūdeņu slāņa, nokrišņu daudzums minētajā apgabalā ir neliels (700 —mm/gadā), un, pateicoties mazajiem dīķa izmēriem, noteces ūdeņi tiek ātri novadīti ielejā. Altopiano di Poirino īpašā mālainā un kalnainā struktūra veidota tā, ka dabiski aiztur virszemes ūdeņus, vietējie iedzīvotāji apstrādāja teritoriju un izveidoja dambjus apūdeņošanas nolūkos, kas ir piemēroti arī līņu audzēšanai. Lauku ainavai joprojām ir raksturīgas daudzas mazas un lielas zivaudzētavas, kas izveidotas lielākoties māju un ciematu tuvumā. Šajos dīķos jau izsenis audzēja līņus gan kā papildu olbaltumvielu avotu, gan kā produktu tirdzniecības nolūkos. Agrāk dīķus vienlaicīgi izmantoja vairākiem mērķiem: kā māla bedres, ūdens piegādei mājlopiem, apūdeņošanai un citiem nolūkiem. Visu cauru gadu šais dīķos bija stāvošs ūdens, un, neskatoties uz organisko vielu palielināšanos, krasām ūdens līmeņa, skābekļa satura un temperatūras svārstībām, tajā joprojām dzīvoja līņi, kas salīdzinājumā ar citām zivīm vislabāk pielāgojas nelabvēlīgiem apstākļiem. Lielākā daļa zivaudzētavu atrodas Poirino pašvaldības teritorijā, bet daudzi citi, kopskaitā — 400 dīķu, izvietoti visā Pianalto teritorijā, piešķirot lauku ainavai tai raksturīgo īpatnību. Līņiem, kas audzēti Pianalto di Poirino zivaudzētavā, nepiemīt dubļu aromāts, kas lielākā vai mazākā mērā raksturīgs tiem līņiem, kuri audzēti rīsu laukos, upēs vai ezeros, kas atrodas apgabalos, kuros nav tik piemērotas zemes kā Pianalto apgabalā. Šie īpašie augsnes un laika apstākļi, kā arī gadsimtiem vecas ražošanas tradīcijas piešķir zivij Tinca Gobba Dorata del Pianalto di Poirino specifiskās īpašības, kas to padara unikālu savā jomā. Šo izcilo produktu pārsvarā izmanto viesnīcās un vietējos restorānos, kuros tiek patērēta gandrīz visa produkcija.

Saikne starp ģeoloģiskajiem apstākļiem, kādos izveidojās Altopiano di Poirino, un tā laika zivju sugu parādīšanos, ļauj Tinca tinca sugu uzskatīt par vietējo zivju sugu, sākot jau no pleistocēna laikmeta vidusposma neolīta laikmetā. Zivis Tinca gobba dorata, ko audzēja un augstu vērtēja to ekonomiskā izdevīguma un gastronomisko īpašību dēļ, Pianalto di Poirino apgabalā minēta jau 13. gadsimta dokumentos; viena no daudzajām nodevām, kas bija jāmaksā Ceresole d'Alba lauku iedzīvotājiem, bija dažāda apjoma līņu piegāde. Ir pieejama precīza informācija par salīdzinoši nesenu laikposmu: piemēram, ģeogrāfiskajos pētījumos par Torino un Pjemontu, ko publicējusi izdevniecība Ciappichelli 1954. gadā, viens no autoriem, Natale Veronesi, kādā nodaļā apraksta līņu audzēšanu: “Le peschiere del Pianalto di Poirino e la loro utilizzazione ittica ”(Pianalto di Poirino apgabala zivaudzētavas un to izmantošana zivsaimniecībā). Līdztekus daudzajām interesantajām tēmām, Veronesi apraksta arī profesionālos zvejniekus, kuri pārvaldīja arī citiem piederošas zivaudzētavas saskaņā ar lauksaimniecības un nomas līgumiem, tā kā Altopiano apgabalā nebija svarīgu upju, šīs profesionālās darbības pamatā bija līņu audzēšana. Turklāt no “Consegne del sale”(Sāls piegāde) arhīviem izriet, ka jau 1775. gadā bija piecas zvejnieku ģimenes, kas nodarbojās ar līņu audzēšanu un tirdzniecību. Ar profesionālo zvejniecību, kurā ietilpa arī līņu audzēšana, turpināja nodarboties gadsimtu gaitā, un tikai nesen, astoņdesmito gadu sākumā, tā beidza pastāvēt kā pilna laika nodarbošanās, kļūstot par papildu jomu lauksaimniecības nozarē. Lai nodrošinātu produkta izsekojamību, kontroles iestādes rīcībā atrodas ražotāju, zivaudzētavu dīķu un pārstrādātāju saraksts.

4.7. Pārbaudes struktūra:

Nosaukums: CERTIQUALITY Adrese: via Gaetano Giardino, 4 I-20123 Milano Tālr.: (39) 02 80 69 171 Fakss: (39) 02 86 46 52 95 e-pasts: certiquality@certiquality.it

4.8. Marķējums: Produktu laiž tirdzniecībā vienreizējas lietošanas traukos un maisiņos, uz kuriem ir:

uzraksts “Tinca Gobba Dorata del Pianalto di Poirino”,

attēlota līņu mātīte, kuras galva pavērsta pa kreisi,

uzraksts “Denominazione d'Origine Protetta — D.O.P.”.

Uz marķējuma jābūt labi salasāmam ražotāja un/vai ražošanas uzņēmuma nosaukumam, kura izmērs nedrīkst pārsniegt no iepriekš minētajiem uzrakstiem. Uz marķējuma atveido grafisko logotipu un uzrakstu, kā aprakstīts specifikācijā.

Produktus, kuru sagatavošanā arī pēc apstrādes un pārstrādes izmanto ACVN, var laist tirdzniecībā iepakojumos, uz kuriem ir atsauce uz minēto nosaukumu, un Kopienas logotipu var izmantot tikai tad, ja:

apstiprinātais aizsargātas ģeogrāfiskās izcelsmes produkts ir vienīgā atbilstīgās produktu grupas sastāvdaļa;

intelektuālā īpašuma tiesību turētāji, kam šīs tiesības piešķirtas, reģistrējot vietas nosaukumu ACVN, un kas apvienojušies aizsardzības asociācijā, kuru atzinusi Lauksaimniecības un mežsaimniecības ministrija, ir pilnvarojuši aizsargātās ģeogrāfiskās izcelsmes produkta zīmes lietotājus; šī asociācija arī reģistrē šos lietotājus īpašos reģistros un uzrauga pareizu aizsargātā vietas nosaukuma izmantošanu; ja atzīta asociācija nepastāv, iepriekš minētos uzdevumus veic Lauksaimniecības un mežsaimniecības ministrija kā valsts iestāde, kas atbildīga par Regulas (EK) Nr. 510/2006 īstenošanu.

(1) OV L 93, 31.3.2006., 12. lpp.